РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/137-17

2. септембар 2017. године

Б е о г р а д

**З А П И С Н И К**

**СА 11. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 20. ЈУЛА 2017. ГОДИНЕ**

 Седница је почела у 12 часова.

 Седницом је председавао председник Одбора Мехо Омеровић.

 Седници су присуствовали: Љибушка Лакатош, Милена Турк, Љиљана Малушић, Оливера Огњановић, Марјана Мараш, Татјана Мацура, Енис Имамовић, Олена Папуга и Елвира Ковач, чланови Одбора.

 Седници нису присуствовали чланови Одбора: Милосав Милојевић, Весна Ивковић, Марина Ристић, Марија Јањушевић, Никола Јоловић, Миланка Јевтовић Вукојичић и Маја Виденовић.

 Седници су присуствовали: Наташа Ст. Јовановић и Драгана Костић, заменици чланова Одбора.

 Испред Повереника за информације од јавног значаја и заштиту података о личности седници су присуствовати повереник Родољуб Шабић и генерални секретар Маринко Радић. Испред Повереника за заштиту равноправности седници су присуствовате повереница Бранкица Јанковић, помоћница поверенице Татјана Јокановић и руководитељка Групе за притужбе Тијана Милошевић.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2016. годину (број: 02-800/17 од 31. марта 2017. године);
2. Разматрање Редовног годишњег извештаја Повереника за заштиту равноправности за 2016. годину (број: 02-661/17 од 15. марта 2017. године).

Чланови Одбора су једногласно ПРИХВАТИЛИ предложени Дневни ред.

 **ПРВА ТАЧКА ДНЕВНОГ РЕДА:**  Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2016. годину

 Родољуб Шабић, повереник за информације од јавног значаја и заштиту података о личности (у даљем тексту: Повереник) указао је на неколико трендова из извештаја који по његовом мишљењу захтевају законодавну интервенцију и одговарајуће закључке Народне скупштине који би били импулс другим органима власти и који би довели до побољшања у областима из надлежности Повереника.

 У области слободе приступа информацијама од јавног значаја навео је као основни проблем изузетно велики број жалби као и алармантан број постојећих предмета. Изнео је мишљење да је највећи број жалби потпуно непотребан и да би органи власти другачијим приступом постигли читав низ позитивних ефеката. Нагласио је и да су у великом проценту интервенције институције Повереника успешне мада за извештајну годину постоји пад успешности од 4%. У наставку излагања напоменуо је да је услед увођења нових правних института у правни поредак Републике Србије неопходно размотрити измене закона о слободном приступу информацијама од јавног значаја.

 У области заштите података о личности Повереник је истакао да је стање знатно лошије него у области приступа информацијама од јавног значаја. Навео је да је без обзира на низ наслеђених проблема и проблема типичних за транзициона друштва неопходно разумети њихове димензије и укључити готово све државне ресурсе у њихово решавање. Такође је истакао и неопходност доношења новог закона о заштити података о личности. На крају излагања сугерисао је члановима Одбора да ураде анализу остваривања закључака који су дати у претходном периоду.

 Председник Одбора је нагласио да су права из надлежности Повереника релативно нова уколико посматрамо цео корпус људских права и да је потребно време како би се грађани са њима упознали. С друге стране, све је већи број грађана, НВО и новинара који користе механизме и инструменте који су им доступни, као и да у области заштите података о личности главни проблем представља такозвано таблоидно новинарство. У наставку излагања подржао је унапређење институционалног оквира заштите података о личности како би грађани Републике Србије били заштићени од злоупотребе података приватне природе.

 Татјана Мацура је истакла да је игнорисање препорука Повереника представља највећи проблем у овој области, као и да је неопходно унапредити систем едукације грађана како би што ефикасније користили своја права.

 Љиљана Малушић, говорећу о извештају Повереника, осврнула се на случај Савамала, наводећи да је потребно утврдити све релевантне чињенице од самог почетка, и то ко је тамо направио објекат, зашто није плаћен порез и слично. Говорила је и о случајевима када сматра да је оправдано полиграфско тестирање запослених.

 Повереник је навео да су извештаји детерминисани захтевима које добија и да ништа не може радити еx officio, такође је навео да је сразмерност фундаментални принцип у обради података о личности.

 **ДРУГА ТАЧКА ДНЕВНОГ РЕДА:** Разматрање Редовног годишњег извештаја Повереника за заштиту равноправности за 2016. годину (број: 02-661/17 од 15. марта 2017. године)

 Повереник за заштиту равноправности Бранкица Јанковић је на почетку излагања похвалила изузетну сарадњу институције Повереника за заштиту равноправности са свим члановима Одбора и представила садржај извештаја за 2016. годину. Истакла је да је као резултат потребе да се дефинишу приоритети рада Повереника израђен и усвојен Стратешки план за период 2016-2020 године, којим су дефинисани општи и посебни циљеви и активности. Навела је да је доношењу овог плана претходила евалуација претходне стратегије из 2012. године, као и да су сви постављењи циљеви у потпуној корелацији са резултатима истраживања „Однос грађана и грађанки Србије према дискриминацији“ које је Повереник обавио крајем 2016. године уз помоћ твининг пројекта Европске уније. Нагласила је да су најзначајнији показатељи тог истраживања знатно повећање броја грађана који би се обратили институцијама Републике Србије у случају да доживе дискриминацију, као и смањење броја грађана који сматрају да дискриминација у Србији расте. У наставку излагања је истакла да се поред присутне позитивне тенденције, држава и даље суочава са значајним изазовима у заштити грађана од дискриминације. Навела је да је Поверенику додељен нови пословни простор чиме су створени адекватнији услови за рад и чиме је обезбеђења боља доступност грађанима. Нагласила је да је Република Србија протеклих година изградила ваљан нормативни оквир за остваривање и заштиту равноправности, али и да даље постоји потреба за његовим усклађивањем са прописима и стандардима Европске уније с чим у вези је Повереник дао препоруке. Обавестила је чланове Одбора да је у току 2016. године поступано у 1346 предмета, да је примљено 626 притужби, као и да је Повереник у складу са овлашћењима и инструментима за борбу против дискриминације донео 665 препорука мера за остваривање равноправности. Такође је појаснила да је током 2016. године дато 40 мишљења на нацрте закона и других општих аката, да су поднете три кривичне пријаве, један захтев за покретање прекршајног поступка, иницијатива за измену закона, као и предлог Уставном суду за оцену уставности. Нагласила је да је у датом периоду Повереник издао девет упозорења јавности, 25 саопштења за јавност, а по 51 притужби донета су мишљења, од чега у поступку по пет притужби није утврђена дискриминација. У даљем излагању Повереник је навео податке из извештаја који ближе одређују процентуалну структуру поднетих притужби по основу: лица која су их поднела, основа за њихово подношење, као и области на које су се притужбе односиле. Информисала је чланове Одбора да је за фискалну 2016. годину институцији Повереника одобрено 81.255.000 динара које су са донацијама и неутрошеним средствима из претходне фискалне године укупно износиле 84.200.412 динара и од чега је утрошено 71,86%.

 Татјана Мацура је говорила о положају народне посланице Љупке Михајловски за коју је навела да јој, као особи са инвалидитетом, није омогућено да сиђе и говори са места са ког сви остали посланици говоре, због чеге сматра да је грубо дискримиисана и очекује већу проактивност Поверенице поводом овог питања. Такође је изнела мишљење да постоји дискриминација у извештавању о женама у полиции, па и народним посланицама. Говорила је и о случајевима насиља у породици, непримењивању закона и неповерењу које жене жртве насиља имају према институцијама.

 Председник Одбора је нагласио да у Народној скупштини никада нису постојали случајеви који би се могли по било ком основу подвести под дискриминацију било ког народног посланика.

 Повереница је, на крају, одговарајући на постављена питања, навела да се моћ институције Повереника искључиво састоји у поштовању Устава и Закона о забрани дискриминације. Повереник нема надлежности да утиче на одржавање реда на седници Народне скупштине, на међусобну комуникацију између народних посланика и народних посланицица, нити да буде „медијски цензор“ јер за то постоје други органи. Повереник је надлежан да упозорава на типичне и тешке случајеве дискрминације, а често је то стереотипно извештавање о женама у јавном и политичкиом животу, на шта су указивали. Што се тиче народне посланице Љупке Михајловски, они немају овлашћење да делују по службеној дужности, већ је потребно поднети притужбу. Дакле, често су непримерена очекивања од Повереника.

 Председник Одбора се на крају седнице захвалио учесницима и навео да ће Одбор и у наредном периоду наставити да се бави питањима која оптерећују наше друштво, као што су положај жена, насиље над женама, положај Рома и Ромкиња и особа са инвалидитетом.

 Седница је закључена у 14.10 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић